b'\n_START_ARTICLE_\nNorthanger Abbey\n_START_SECTION_\nKort om handlingen\n_START_PARAGRAPH_\nI Northanger Abbey f\xc3\xb8lger leseren den 17 \xc3\xa5r gamle Catherine Morland og familievennene Mr. og Mrs. Allen til byen Bath i England. Catherine er i Bath for f\xc3\xb8rste gang, og gleder seg over \xc3\xa5 kunne bes\xc3\xb8ke nye venner, blant andre Isabella Thorpe, og g\xc3\xa5 p\xc3\xa5 ball. Catherine vekker interessen hos Isabellas bror, John Thorpe, og hos hennes egentlige kj\xc3\xa6rlighet i boken, Henry Tilney. Hun blir ogs\xc3\xa5 venner med Eleanor Tilney, Henrys yngre s\xc3\xb8ster. Henry fanger hennes oppmerksomhet med sitt syn p\xc3\xa5 romaner og kunnskap om historie og verden. General Tilney (Henry og Eleanors far) inviterer Catherine p\xc3\xa5 bes\xc3\xb8k til familiens eiendom, Northanger Abbey. Fordi Catherine har lest Ann Radcliffes gotiske roman The Mysteries of Udolpho, forventer hun at Northanger Abbey skal v\xc3\xa6re et m\xc3\xb8rkt, gammelt sted fullt av gotisk skrekk og fantastiske mysterier.\n_START_SECTION_\nSammendrag\n_START_PARAGRAPH_\n17 \xc3\xa5r gamle Catherine Morland er ett av ti barna til en prest. Hun er sv\xc3\xa6rt glad i \xc3\xa5 lese gotiske romaner, og The Mysteries of Udolpho av Ann Radcliffe er en av favorittb\xc3\xb8kene._NEWLINE_Catherine blir invitert av sine velst\xc3\xa5ende naboer i Fullerton, Mr. og Mrs. Allen, til \xc3\xa5 bli med dem til byen Bath og v\xc3\xa6re med p\xc3\xa5 vintersesongen med ball, teater og andre sosiale festligheter. I begynnelsen legger mangelen p\xc3\xa5 bekjentskaper en demper p\xc3\xa5 tilv\xc3\xa6relsen i Bath, men snart blir hun introdusert for en ung herre, Mr. Henry Tilney, som hun danser og konverserer med. Til Catherines store skuffelse ser hun ikke Mr. Tilney igjen p\xc3\xa5 en stund etter deres f\xc3\xb8rste m\xc3\xb8te, men hennes opperksomhet blir raskt fanget opp n\xc3\xa5r Mrs. Allen m\xc3\xb8ter Mrs. Thorpe, en gammel skolevenn. S\xc3\xb8nnen til Mrs. Thorpe kjenner ogs\xc3\xa5 Catherines eldre bror, James. Catherine blir raskt venner med den eldste Miss Thorpe, Isabella, en livlig og fl\xc3\xb8rtete ung dame._NEWLINE_Catherines bror James og Isabellas bror John kommer ikke lenge etter til Bath. Mens Isabella og James bruker tid sammen, blir Catherine kjent med John, en forfengelig og br\xc3\xa5, ung herre som stadig vekk forteller fantasifulle historier om seg selv._NEWLINE_Mr. Tilney kommer tilbake til Bath, sammen med sin yngre s\xc3\xb8ster, Eleanor Tilney, som er en vennlig, elegant og respektabel ung dame. Catherine m\xc3\xb8ter ogs\xc3\xa5 faren deres, general Tilney._NEWLINE_John og Isabella Thorpe er ikke spesielt glade over Catherines vennskap med Mr. Tilney og s\xc3\xb8steren hans, ettersom de oppfatter Henry som en rival for John om \xc3\xa5 oppn\xc3\xa5 Catherines gunst. Catherine pr\xc3\xb8ver \xc3\xa5 holde p\xc3\xa5 vennskapet b\xc3\xa5de med John og Isabella Thorpe og med Mr. Tilney og Eleanor, selv om John Thorpe stadig pr\xc3\xb8ver \xc3\xa5 sabotere Catherines vennskap med Mr. Tilney og Eleanor. Dette f\xc3\xb8rer til flere misforst\xc3\xa5elser, noe som oppr\xc3\xb8rer Catherine og gj\xc3\xb8r det ubehagelig for henne n\xc3\xa5r hun forklarer hva som har skjedd til Mr. Tilney og Eleanor._NEWLINE_Isabella og James forlover seg. Mr. Morland (senior) gir sitt samtykke til gifterm\xc3\xa5let og tilbyr James tjeneste som landsbyprest, med moderat l\xc3\xb8nn, som han vil kunne f\xc3\xa5 om to \xc3\xa5r. Paret m\xc3\xa5 derfor vente s\xc3\xa5 lenge f\xc3\xb8r de kan gifte seg. Isabella er misforn\xc3\xb8yd, ettersom hun trodde at Morland-familien var sv\xc3\xa6rt velst\xc3\xa5ende, men hun later som overfor Catherine at hun bare er misforn\xc3\xb8yd fordi de m\xc3\xa5 vente s\xc3\xa5 lenge f\xc3\xb8r de kan bli gift. James drar for \xc3\xa5 kj\xc3\xb8pe en ring, og John blir med ham etter at han p\xc3\xa5 finurlig vis hinter om ekteskap til den forvirrede Catherine. Isabella begynner \xc3\xa5 fl\xc3\xb8rte med kaptein Tilney, Henrys eldre bror. Uskyldige Catherine forst\xc3\xa5r ikke hvorfor vennen hennes oppf\xc3\xb8rer seg om hun gj\xc3\xb8r. Henry gj\xc3\xb8r imidlertid det s\xc3\xa5 altfor godt, siden han kjenner sin bror godt og hva han har for vane \xc3\xa5 gj\xc3\xb8re. Fl\xc3\xb8rtingen fortsetter selv etter at James er kommet tilbake, og det gj\xc3\xb8r James forlegen og utilpass._NEWLINE_Tilney-familien inviterer Catherine til \xc3\xa5 komme p\xc3\xa5 bes\xc3\xb8k noen uker til Northanger Abbey. Catherine, som har lest s\xc3\xa5 mye, forventer at Northanger Abbey skal v\xc3\xa6re et eksotisk og skremmende sted. Henry erter henne p\xc3\xa5 grunn av dette, og det viser seg at Northanger Abbey er et fint sted \xc3\xa5 v\xc3\xa6re, og definitivt ugotisk. Northanger Abbey har imidlertid en mystisk fl\xc3\xb8y med rom som ingen g\xc3\xa5r inn i. Catherine f\xc3\xa5r vite at det var rommene til Mrs. Tilney, som d\xc3\xb8de ni \xc3\xa5r tidligere. Catherine begynner \xc3\xa5 tro at general Tilney, som ikke virker \xc3\xa5 v\xc3\xa6re ber\xc3\xb8rt av tapet av sin kone, kanskje myrdet henne eller holdt henne fanget._NEWLINE_Catherine overtaler Eleanor til \xc3\xa5 vise henne Mrs. Tilneys rom, men general Tilney dukker br\xc3\xa5tt opp. Catherine flykter, sikker p\xc3\xa5 at hun vil bli straffet. Senere sniker Catherine seg tilbake til Mrs. Tilneys rom, og hun oppdager at hennes overaktive fantasi igjen har spilt henne et puss, for det er ikke noe merkelig \xc3\xa5 finne i rommene i det hele tatt. Henry g\xc3\xa5r dessverre forbi i korridoren og ser henne, og han sp\xc3\xb8r henne hva hun driver med. Da Catherine (ufrivillig) innr\xc3\xb8mmer hva hun har hatt mistanke om, blir Henry sint og forteller henne at faren elsket sin kone p\xc3\xa5 sin egen m\xc3\xa5te og var virkelig oppr\xc3\xb8rt da hun d\xc3\xb8de. Henry kritiserer Catherine fordi hun kunne tenke noe slikt. Hun g\xc3\xa5r sin vei, gr\xc3\xa5tende, og hun frykter at Henry ikke lenger synes om henne._NEWLINE_Catherine innser hvor dum hun har v\xc3\xa6rt, og hun forst\xc3\xa5r at selv om romaner kan v\xc3\xa6re vidunderlige, s\xc3\xa5 har er det forskjell p\xc3\xa5 dem og hverdagslivet. Henry er ikke langsint. Han lar henne ta den tiden hun trenger for \xc3\xa5 komme over sine skamfulle tanker og handlinger, og nevner det ikke for henne flere ganger._NEWLINE_Ikke lenge etterp\xc3\xa5 skriver James til Catherine og forteller at han har brutt forlovelsen med Isabella, fordi hun har fl\xc3\xb8rtet med kaptein Tilney. Catheine er sv\xc3\xa6rt skuffet, og innser hvilken u\xc3\xa6rlig person Isabella er, selv om hun vil savne henne som en venn. Generalen drar til London, og Eleanor l\xc3\xb8sner litt opp n\xc3\xa5r faren ikke lenger er der. Mens general Tilney er borte, har Catherine noen fine dager sammen med Henry og Eleanor. Generalen kommer plutselig tilbake, og er sint. Eleanor forteller at familien har en avtalen som gj\xc3\xb8r at Catherine ikke kan v\xc3\xa6re hos dem lenger, og at hun m\xc3\xa5 dra hjem tidlig neste morgen. Dette betyr at Catherine blir n\xc3\xb8dt til \xc3\xa5 reise 70 mil alene._NEWLINE_Catherine kommer hjem, men er ulykkelig. Foreldrene hennes vet ikke om hva som r\xc3\xb8rer seg i hjertet hennes. De pr\xc3\xb8ver \xc3\xa5 muntre henne opp, men lykkes ikke s\xc3\xa6rlig med det. Etter to dager hjemme kommer imidlertid Henry p\xc3\xa5 uventet bes\xc3\xb8k. Han forklarer hva som har skjedd: general Tilney har trodd (fordi John Thorpe hadde feilinformert ham) at Catherine skulle v\xc3\xa6re sv\xc3\xa6rt rik og derfor en passende brud for Henry. I London hadde general Tilney m\xc3\xb8tt John Thorpe igjen, som fortsatt var sint fordi Catherine hadde avvist hans antydninger om gifterm\xc3\xa5l; denne gangen hadde Thorpe sagt at Catherine egentlig kom fra en fattig familie. Da Henry kommer tilbake til Northanger Abbey etter \xc3\xa5 ha v\xc3\xa6rt i Woodston, forteller faren ham om det inntrufne og gir ham forbud mot \xc3\xa5 tenke mer p\xc3\xa5 Catherine. Da Henry f\xc3\xa5r vite hvordan hun var blitt ble handlet, bryter han med faren. Henry forteller Catherine at han \xc3\xb8nsker \xc3\xa5 gifte seg med henne p\xc3\xa5 tross av at faren ikke har gitt dem sin velsignelse. Catherine er henrykt._NEWLINE_General Tilney godtar etter hvert ekteskap mellom Henry og Catherine, fordi Eleanor er blitt gift med en velst\xc3\xa5ende adelsmann, og han finner ogs\xc3\xa5 ut at Morland-familien, selv om de ikke er veldig rike, er langt fra fattige.\n_START_SECTION_\nFigurer\n_START_PARAGRAPH_\nCatherine Morland: En 17 \xc3\xa5r gammel jente som elsker \xc3\xa5 lese gotiske romaner. Som barn var hun en livlig guttejente. Bokens forteller beskriver henne n\xc3\xa5 som vakker. Catherine har ikke s\xc3\xa5 mye erfaring, og hun tenker p\xc3\xa5 livet sitt som om hun var heltinnen i en gotisk roman. Hun ser det beste i alle, og til \xc3\xa5 begynne med virker hun alltid uvitende om andres ondsinnede intesjoner. Hun er James Morlands hengivne s\xc3\xb8ster. Hun er godlynt og \xc3\xa6rlig, og kommer med innsiktsfulle kommentarer om selvmotsigelser og falskhet hos personer rundt henn e, vanligvis til Henry Tilney, og blir p\xc3\xa5 den m\xc3\xa5ten ufrivillig sarkastisk og morsom. Hun er en ydmyk og beskjeden person, og hun blir sv\xc3\xa6rt glad for hver minste kompliment hun f\xc3\xa5r. Catherine vokser som person gjennom hele romanen, og hun blir gradvis en ekte heltinne som tar l\xc3\xa6rdom av sine feiltrinn n\xc3\xa5r hun blir eksponert for omgivelsene i Bath. Noen ganger gj\xc3\xb8r hun den feilen \xc3\xa5 overf\xc3\xb8re trekk ved gotiske romaner til virkelige situasjoner. Senere i romanen begynner hun for eksempel \xc3\xa5 mistenke general Tilney for \xc3\xa5 ha drept sin hustru. Catherine finner fort ut at gotiske romaner egentlig er bare oppdiktet._NEWLINE_Henry Tilney: En belest, presteutdannet mann i midten av 20-\xc3\xa5rene. Han er den yngste av de to s\xc3\xb8nnene i Tilney-familien. Catherine faller for ham, og etter hvert gjengjelder Tilney hennes f\xc3\xb8lelser. Henry er sarkastisk, intuitiv og vittig, men ogs\xc3\xa5 sympatisk av natur (og en god bror for Eleanor), og han liker Catherines naive og direkte oppriktighet._NEWLINE_John Thorpe: En arrogant ung mann. Han er Isabellas bror og han blir interessert i Catherine Morland._NEWLINE_Isabella Thorpe: En manipulerende og selvopptatt ung kvinne som er p\xc3\xa5 jakt eller en velst\xc3\xa5ende mann._NEWLINE_General Tilney: En streng, pensjonert general. Den eneste av foreldrene til Frederick, Henry og Eleanor som fortsatt lever._NEWLINE_Eleanor Tilney: Henrys s\xc3\xb8ster. Hun blir kjent med Catherine i Bath, og blir viktig for Catherine n\xc3\xa5r de reiser til Northanger Abbey. Hun er en lydig datter, god venn og s\xc3\xb8ster, men ensom p\xc3\xa5 grunn av farens strenghet._NEWLINE_Frederick Tilney: Henrys eldre bror (antas \xc3\xa5 v\xc3\xa6re arving til Northanger Abbey)._NEWLINE_Mr. Allen: En snill mann. Ligner litt p\xc3\xa5 Mr. Bennet i Stolthet og fordom._NEWLINE_Mrs. Allen: Mr. Allens kone. Sv\xc3\xa6rt opptatt av kl\xc3\xa6r og mote.'